Filipi Bi 1 | Baiblo ɔ Ngɛ Intanɛti ɔ Nɔ | New World Translation\nFilipi Bi 1:1-30\nMawu si nami; Paulo sɔlemi (3-11)\nSane kpakpa a ya nɔ ngɛ haomihi tsuo se (12-20)\nWami mi himi ji Kristo, gbenɔ ji se nami (21-26)\nNyɛɛ ba nyɛ je mi bɔ nɛ sa sane kpakpa a (27-30)\n1 Paulo kɛ Timoteo, Kristo Yesu nyɔguɛhi, kɛ ya ha ni klɔuklɔu ɔmɛ tsuo nɛ a kɛ Kristo Yesu pee kake ɔ, kɛ nɔ hyɛli kɛ sɔmɔli nɛ a ngɛ Filipi ɔ: 2 Nyɛ nine nɛ su dloomi kɛ tue mi jɔmi nɛ je Mawu nɛ ji wa Tsɛ ɔ, kɛ Nyɔmtsɛ Yesu Kristo ngɔ ɔ nɔ. 3 Be fɛɛ be nɛ ma kai nyɛ ɔ, i naa ye Mawu ɔ si 4 ngɛ pɛɛ nɛ mi wa fɛɛ pɛɛ nɛ mi wa nɛ i kpaa kɛ haa nyɛ tsuo ɔ mi. I kɛ bua jɔmi lɛ kpaa pɛɛ nɛ mi wa nɛ ɔ eko fɛɛ eko, 5 ngɛ nɔ́ nɛ nyɛ hu nyɛ pee ngɛ sane kpakpa a he* kɛ je kekleekle ligbi ɔ nɔ kɛ ba si amlɔ nɛ ɔ he je. 6 Ejakaa i ngɛ nɔ mi mami ngɛ nɔ́ nɛ ɔ nɔuu mi, kaa nɔ nɛ e je ní tsumi kpakpa sisi ngɛ nyɛ mi ɔ maa ngɔ kɛ ba nyagbe kɛ yaa si Kristo Yesu ligbi ɔ. 7 Akɛnɛ nyɛ ngɛ ye tsui mi he je ɔ, e da blɔ kɛ ha mi kaa ma susu nɔ́ nɛ ɔ ngɛ nyɛ tsuo nyɛ he, nyɛ nihi nɛ i kɛ nyɛ ná blɔ fa mi nɔ́ ngɛ dloomi ɔ mi ngɛ tsuhi nɛ a wo mi, kɛ sane kpakpa a he fami kɛ e ngɔmi kɛ si mami ngɛ mlaa nya a tsuo mi ɔ. 8 Ejakaa Mawu ji ye we odase kaa ye hɛ ngɛ jae ngɛ nyɛ tsuo nyɛ he, ejakaa i suɔ nyɛ sane kaa bɔ nɛ Kristo Yesu hu suɔ wa sane ɔ. 9 Nɛ enɛ ɔ ji nɔ́ nɛ i yaa nɔ nɛ i sɔleɔ ngɛ he, kaa nyɛ suɔmi ɔ maa ya nɔ maa hiɛ kɛ be nɔ babauu nitsɛ pe kekle ɔ kɛ nile nitsɛnitsɛ kɛ nɔ́ se kɔmi nɛ pi si; 10 konɛ nyɛɛ le níhi nɛ a he hia wawɛɛ ɔ, bɔ nɛ pee nɛ sé ko nɛ ko hi nyɛ he nɛ nyɛ ko hi ni kpahi a nane tɔ̃tɔ̃e kɛ yaa si Kristo ligbi ɔ; 11 konɛ dami yiblii nɛ guɔ Yesu Kristo nɔ ɔ nɛ hyi nyɛ tɔ kɛ ha Mawu hɛ mi nyami womi kɛ e yi jemi. 12 Jehanɛ ɔ, nyɛmimɛ, i suɔ nɛ nyɛɛ le kaa ngɛ anɔkuale mi ɔ, ye si fɔfɔɛ ɔ ha nɛ sane kpakpa a ya nɔ mohu, 13 nɛ lɔ ɔ ha nɛ Matsɛ Ngua a He Buli* ɔmɛ kɛ ni kpahi tsuo ba le tsuhi nɛ a wo mi ngɛ Kristo he ɔ. 14 Jehanɛ ɔ, nyɛmimɛ ɔmɛ ngɛ Nyɔmtsɛ ɔ mi ɔ, a ti nihi babauu ba ná kã ngɛ tsuhi nɛ a wo mi ɔ he je, nɛ a ngɛ kã babauu kpo jee pe kekle ɔ kɛ ngɛ Mawu munyu ɔ fiɛɛe nɛ́ a yi gbeye. 15 Niinɛ, ni komɛ kɛ hɛkɔ kɛ pɛ lɛ ngɛ Kristo ɔ fiɛɛe, se ni kpahi lɛɛ a kɛ juɛmi kpakpa lɛ ngɛ jã pee. 16 Ni nɛmɛ nɛ a kɛ juɛmi kpakpa lɛ ngɛ jã pee ɔ je suɔmi mi nɛ a ngɛ Kristo ɔ jajee, ejakaa a le kaa a hla mi konɛ ma fã sane kpakpa a he; 17 se ni kpa amɛ lɛɛ a kɛ pɛ lɛ ngɛ jã pee, se pi juɛmi kpakpa, ejakaa a ngɛ a yi mi toe kaa a ma gba ye nya ngɛ tsuhi nɛ a wo mi ɔ mi. 18 Mɛni je mi kɛ ba? Lɔ ɔ pɛ ji kaa ngɛ blɔ fɛɛ blɔ nɔ ɔ, osato mi jio, anɔkuale mi jio, a ngɛ Kristo ɔ jajee, nɛ i nyaa ngɛ enɛ ɔ he. Ngɛ anɔkuale mi ɔ, imi hu ma ya nɔ nɛ ma hi nyae, 19 ejakaa i le kaa enɛ ɔ ma ha nɛ a ma he ye yi wami kɛ gu nyɛ pɛɛ kpami nɛ mi wa a kɛ Yesu Kristo mumi ɔ yemi kɛ buami ɔ nɔ. 20 Enɛ ɔ kɛ nɔ́ nɛ i ngɛ blɔ hyɛe wawɛɛ ɔ kɛ ye hɛ kɛ nɔ fɔmi kaa zo be mi gbee ngɛ blɔ ko blɔ ko nɔ ɔ kɔ, se mohu ma tu munyu faa wawɛɛ nitsɛ, konɛ ngɛ wami mi jio, gbenɔ mi jio, a gu ye nɔmlɔ tso ɔ nɔ kɛ wo Kristo nɔ gojoo amlɔ nɛ ɔ kaa bɔ nɛ a peeɔ daa a. 21 Ejakaa ngɛ ye blɔ fa mi ɔ, ke ma hi wami mi ɔ, Kristo, nɛ ke ma gbo ɔ, se nami. 22 Amlɔ nɛ ɔ ke ma hi wami mi ngɛ he lo mi ɔ, lɔ ɔ ji yiblii nɛ ye ní tsumi ɔ wo; se kɛ̃ ɔ, nɔ́ nɛ ma hla a lɛɛ, i be hae nɛ nɔ ko nɛ e le. 23 I ngɛ ní enyɔ nɛ ɔmɛ a kpɛti, ejakaa i ná nɛ a ngmɛɛ ye he nɛ i ya piɛɛ Kristo he, nɛ ngɛ anɔkuale mi ɔ, lɔ ɔ hi wawɛɛ. 24 Se e he hia wawɛɛ kaa ma ya nɔ nɛ ma hi he lo ɔ mi ngɛ nyɛ he je. 25 Enɛ ɔ he ɔ, akɛnɛ i ngɛ nɔ mi mami ngɛ enɛ ɔ mi he je ɔ, i le kaa ma hi si, nɛ i kɛ nyɛ tsuo maa ya nɔ maa hi si kɛ ha nyɛ nɔ yami kɛ nyɛ bua jɔmi nami ngɛ hemi kɛ yemi ɔ mi, 26 konɛ ke i ba nyɛ ngɔ ekohu ɔ, nyɛ nyami ɔ nɛ be nɔ ngɛ Kristo Yesu mi ngɛ ye he je. 27 Nɔ́ kɛkɛ nɛ nyɛɛ pee ji kaa nyɛɛ ba nyɛ je mi* bɔ nɛ sa Kristo he sane kpakpa a, konɛ ke i ba nɛ i ba na nyɛ jio, i bɛ jio, ma nu nyɛ he nɛ ma le kaa nyɛ daa si kpɛii ngɛ mumi kake mi, kɛ susuma kake,* nɛ nyɛ pee kake kɛ ngɛ mɔde bɔe kɛ ha sane kpakpa a he hemi kɛ yemi ɔ, 28 nɛ nyɛ ko ha nɛ nihi nɛ a teɔ si kɛ woɔ nyɛ ɔ nɛ a wo nyɛ he gbeye ngɛ blɔ ko blɔ ko nɔ. Nɔ́ nɛ ɔ nɔuu ji odase nɛ tsɔɔ kaa a ma kpata a hɛ mi, se lɔ ɔ ji yi wami hemi kɛ ha nyɛ; nɛ nɔ́ nɛ ɔ je Mawu ngɔ. 29 Ejakaa a ha nyɛ he blɔ ɔ ngɛ Kristo he je, pi hemi kɛ yemi nɛ nyɛ ma ná ngɛ e mi ɔ kɛkɛ, se mohu konɛ nyɛɛ na amanehlu ngɛ e he hulɔ. 30 Ejakaa kunɔ nɛ nyɛ na kaa i nɔ, nɛ amlɔ nɛ ɔ nyɛ ngɛ nue kaa loloolo ɔ i ngɛ nɔe ɔ, lɔ ɔ nɔuu nɛ nyɛ hu nyɛ ngɛ nɔe ɔ nɛ.\n^ Aloo “konɛ sane kpakpa a nɛ ya nɔ.”\n^ Aloo “Pratorio Buli.”\n^ Aloo “nyɛɛ ya nɔ nɛ nyɛɛ pee nyɛ ní kaa ma mi bi.”\n^ Aloo “juɛmi kake.”\nFilipi Bi 1